
Hidegenergia-tárolás alternatíváinak vizsgálata egy gyógyszergyár esetében

Kulcsszavak: hűtéstechnika; hőtárolás; fázisváltozás; jégakkumulációs puffer; kapcsolási szám
Dolgozatomban egy gyógyszergyár hűtési rendszerének három alternatíváját hasonlítottam össze: egy általános glikolos-vizes rendszert puffertároló nélkül, hidegvizes puffertárolóval, illetve jégakkumulációs puffertárolóval ellátva.
A téma bevezetéseként ismertettem a gyógyszergyártási folyamatokra vonatkozó környezeti követelményeket és az azokat meghatározó főbb szabványokat. Ezt követően bemutattam a vizsgált gyógyszergyár meglévő hűtéstechnikai rendszerét és annak működését. A vonatkozó szakirodalmak alapján betekintést nyertem a hidegenergia termelésének abszorpciós és kompresszoros hűtőgépekkel történő változataiba, illetve a hidegenergia-tárolás főbb módszereibe.
Dolgozatom következő részében a hűtési rendszerek üzemeltetésének megbízhatóságát és fenntarthatóságát kiemelve hasonlítottam össze az említett rendszeralternatívákat. Meghatároztam az újraválasztott hűtőgépek kompresszorainak óránkénti kapcsolási számát, majd a kapott eredményeket diagram segítségével igyekeztem hatékonyabban szemléltetni. Végezetül továbblépési lehetőségként vázoltam a napi hűtési teljesítményigény éjszakai betárolását és az ahhoz szükséges tárolótérfogatot, illetve a szabadhűtés hasznosíthatóságának vizsgálatát.
Összefoglalva a kapott eredményeket, a nagyobb energiasűrűségű hőtárolás lehetővé teheti a hűtőgépek óránkénti kapcsolási számának csökkentését. Ezen felül a jégakkumulációs puffer a rendszer tartalék hűtőkapacitását megnövelve jelentősebb biztonsági tartalékot is tud nyújtani a rendszer számára. Ez egy gyógyszergyár épülete esetében különösen fontos szempont lehet. Ezek alapján a jégakkumulációs puffertartályok használata nagyban hozzájárulhat a hűtőgépek és a hűtési rendszerek hatékonyabb, biztonságosabb és hosszabb távú üzemeltetéséhez.



